**БАЙГАЛЬД ЗОРЧИХ, ЯВГАН АЯЛАХ ЭРХИЙН ТАЛААР БУСАД УЛСЫН**

**ЗОХИЦУУЛАЛТЫН ТАЛААРХ СУДАЛГАА**

Тухайн улсын эрх зүйн тогтолцоо, түүхэн уламжлал, газар нутгийн хэмжээ, хүн амын тоо зэргээс шалтгаалан улсууд харилцан адилгүй зохицуулалттай байна.

Англи-саксоны эрх зүйн тогтолцоотой улсууд болох Англи, АНУ, Канад, Австрали, Шинэ Зеланд зэрэг улсуудын хувьд байгальд зорчих, явган аялах эрхийг харьцангуй хязгаарлагдмал хүрээнд авч үздэг байна. Учир нь эдгээр улсуудад газрын эзэнд өөрийн өмч, газраа хамгаалах онцгой эрх олгогдсон байдаг бөгөөд хувийн өмчлөлийн газраар дамжин өнгөрөх, түр буудаллах нь ихэнх улсын хувьд хууль бус гэж тооцогддог.

Харин Ром-Германы эрх зүйн тогтолцоотой улсууд, түүний дотор манай улстай газар нутаг, хүн амын тоо, уур амьсгал, түүхэн уламжлалын хувьд төстэй гэж хэлж болох Финланд, Исланд, Норвеги, Швед, Эстони, Латви, Австри, Швейцарь зэрэг Скандинавын улс орнуудад байгальд зорчих, явган аялах эрх олон зууны туршид бүрэлдэн тогтсон уламжлалд суурилсан байдаг. Эдгээр улсуудын уламжлал, түүх соёл, ахуй амьдрал нь байгальтай салшгүй байдагтай холбоотой. Энэ ч утгаараа байгальд зорчих, явган аялах эрхийг “хүн бүрийн эрх” гэж үзэж, заншлын болон хуулийн хэм хэмжээгээр зохицуулж ирсэн байна.

**Олон улсын стандарт, хэм хэмжээ**

Олон улсын санхүүгийн корпораци 8 багц бүхий “Байгаль орчин, нийгмийн тогтвортой байдлын гүйцэтгэлийн стандарт”-ыг батлан, тус корпорациас санхүүжилт авч хэрэгжүүлж буй төсөл, хөтөлбөрүүдийг мөрдөж ажиллахыг үүрэг болгосон. Манай улсын хувьд ч хөрөнгө оруулалт татах, дэд бүтцийг хөгжүүлэх, томоохон төсөл хөтөлбөрийг хэрэгжүүлэхэд уг стандартыг мөрдүүлэх зайлшгүй шаардлагатай.

“Байгаль орчин, нийгмийн тогтвортой байдлын гүйцэтгэлийн стандарт”-ын газар чөлөөлөх, албадан нүүлгэн шилжүүлэхтэй холбоотой харилцааг зохицуулсан 5 дахь багцад барилгын болон дэд бүтцийн төсөл хэрэгжүүлж байгаа аж ахуйн нэгж, байгууллагууд тухайн орон нутгийн түүх соёлын дурсгалт газар, тусгай хамгаалалттай газар, тахиж шүтэж ирсэн уул, бусад уламжлалт зан үйл хийдэг газарт иргэдийг саадгүй зорчих нөхцөл боломжоор хангах үүрэг хүлээх бөгөөд аюулгүй байдлыг хангасан, тусгай зориулалтын орц, гарч байгуулахыг үүрэг болгосон байдаг.

**Финланд**

Финланд улс хүн бүр эх орныхоо байгалийн сайхантай танилцахын зэрэгцээ өвөг дээдсийн түүх соёл, ахуй амьдралын салшгүй хэсэг болсон байгаль, уул усанд чөлөөтэй зорчих, явган аялах эрхтэй гэж үздэг. Энэ эрх нь Финлянд улсын иргэд төдийгүй тус улсад аялаж байгаа бүхий л хүмүүст хамаардаг.

Тус улсын газар нутгийн 75%-ийг ой мод бүхий уул, толгод эзэлдэг бөгөөд өмнөд болон баруун эргийн дагуу олон мянган нуур, арлууд бий. Эдгээр байгалийн өвөрмөц тогтоц, үзэсгэлэнт газруудад зорчих, явган аялах эрх нээлттэй боловч тус улсын Хойд туйл орчимын байгалийн тогтоц, экосистем эмзэг байдаг тул тодорхой төрлийн хязгаарлалт үйлчилдэг.

**Норвеги**

Газар нутаг том, хүн ам харьцангуй цөөн энэ улсын хувьд хориглосон тэмдэглэгээ хийгээгүй буюу хашаа бариагүй бүх газраар дамжин өнгөрөх эрх нээлттэй байдаг. Гэсэн хэдий ч зарим нэг хязгаарлалт үйлчилдэг. Тухайлбал байгальд зорчигсод, явган аялагчид отоглон буудаллах бол тухайн газарт 24 цагаас хэтрэхгүй бөгөөд хамгийн ойр байрлах байшин, сууцнаас 150 метрээс багагүй буудаллахыг шаарддаг. Хэрэв 24 цагаас дээш хугацаагаар отоглон буух бол газар эзэмшигчээс зөвшөөрөл авах шаардлагатай. Түүнчлэн жил бүрийн 4 дүгээр сарын 15-аас 9 дүгээр сарын 15-ны хооронд ойн бүсэд ил гал гарахыг хориглодог.

Далайн эрэг дагуу газар эзэмших зөвшөөрөл авч, байшин барилга барих бол эрэг дагуу тусгай зурвас гаргаж иргэдийн аялах, зугаалах, зорчих эрхийг хангасан байхыг шаарддаг. Иймд Норвеги улсад далайн эрэг дагуу хашаа, хаалт барихыг хориглодог. Газар нутгийн тодорхой хувийг ус, усан сан эзэлдэг учраас гол мөрөн, нуур, далай зэрэг цэнгэг устай газруудад сэлүүрт болон далбаат завь зэрэг дуу чимээ гаргадаггүй, энгийн завиар явахыг зөвшөөрдөг бол давстай нууруудад моторт завиар явахыг зөвшөөрдөг. Аялагсад ан агнах, загас барих эрхгүй бөгөөд агнуур хийх, загас барих бол тухайн газрын эзэнд хамаардаг.

**Швейцарь**

Швейцарь улсад байгальд зорчих, явган аялах эрхийг тус улсын Иргэний хуулиар баталгаажуулж өгсөн байдаг. Байгальд аялах, зорчих эрхтэй холбоотой нарийвчилсан зохицуулалтыг кантон (муж)-ууд өөрийн онцлогт тааруулан өөр өөрөөр тусгасан байдаг.

Швейцарь улс нь байгалийн үзэсгэлэнт, онгон зэрлэг байгаль бүхий газар нутгуудад хашаа барихыг хуулиар хориглосон байдаг. Зөвхөн экологийн хувьд эмзэг, шинэ залуу ой үүсэн бий болж байгаа болон биологийн ховордсон төрөл зүйлийг хамгаалах зайлшгүй шаардлагатай нөхцөлд хашаа барихыг зөвшөөрдөг. Хашаатай холбоотой энэ зохицуулалт нь хувийн өмчлөлийн газарт ч адил үйлчилдэг. Бусад улсуудын нэг адил байгальд зорчих эрхийг явган аялах эрх гэж авч үздэг учраас тээврийн хэрэгслээр зорчихыг хориглосон зохицуулалт байдаг.

**Эстони**

Эстони улсад байгальд явганаар, унадаг дугуйгаар, цанаар, завиар, морьтой аялахыг зөвшөөрдөг. Ерөнхий зохицуулалтын хувьд аялагч нь хувийн эзэмшлийн газраар дамжин өнгөрөхийг зөвшөөрдөг бөгөөд газар эзэмшигч нь өөрийн эзэмшлийн газраар дамжин өнгөрөхөд зөвшөөрөл авах шаардлагатай гэж үзвэл тусгай тэмдэг, тэмдэглэгээ, холбоо барих утасны дугаарыг тавьдаг.

Эстони улсад нийтийн эзэмшлийн буюу нийтийн хэрэгцээнд зориулагдсан бүх усан сан бүхий газруудын эрэг дагуу олон нийтийг зорчиход зориулсан 4 м хүртэлх өргөнтэй зурвас гаргадаг. Энэ зохицуулалт нь ундны усны эх бүрдэх газар, хувийн загасны аж ахуйн болон улсаас хамгаалалтанд авсан нуур, цөөрмийн хувьд үйлчлэхгүй.

Байгальд зорчих, явган аялах эрхтэй холбоотой зохицуулалтыг “хувь хүнд” илүү хамаарна гэж үздэг учраас олон нийтийн арга хэмжээ, ашгийн төлөө үйл ажиллагаа явуулах нөхцөлд газар эзэмшигч болон орон нутгийн засаг захиргаанаас зөвшөөрөл авахыг шаарддаг.

Байгальд зорчигсдод, явган аялагчид тусгайлан барьсан ​​хашаа, тариалангийн талбайд нэвтрэх, газар өмчлөгч, эзэмшигчийн зөвшөөрөлгүйгээр гал асаах, буудаллах, ан агнуур хийх, мод, бут гэмтээх, оршин суугчдын амгалан тайван байдлыг алдагдуулах, тусгай хамгаалалттай газар нутагт нэвтрэх, хориглосон тохиолдолд тээврийн хэрэгсэл ашиглах, байгаль орчныг бохирдуулахыг тус тус хориглодог.

**Швед**

Шведэд allemansrätten ("хүн бүрийн эрх") нь Шведийн Үндсэн хуулиар олгогдсон байгальд чөлөөтэй зорчих, явган аялах эрх юм. 1994 оноос хойш Засгийн газрын баталсан журмуудаар өмчлөх эрхийг үл харгалзан "хүн бүр байгальд аялах, зорчих эрхтэй" бөгөөд газар эзэмшигч нь уг эрхийг хангах үүрэгтэй гэж заасан байдаг. Өөрөөр хэлбэл уг эрх нь хувийн цэцэрлэгт хүрээлэн, орон сууцны ойр орчмын газар, тариалангийн талбайг эс тооцвол дурын газраар дамжин өнгөрөх, алхах, дугуй унах, цанаар гулгах эрх нээлттэй гэж үздэг. Байгалийн нөөц болон бусад тусгай хамгаалалттай газар нутагт чөлөөтэй зорчих, явган аялах эрхийн хязгаарлалт үйлчилнэ.

Түүнчлэн далайн эргийн дагуу явган аялахыг зөвшөөрдөг. Эргийн дагуу аялах, зорчих зурвас тогтоож өгсөн бөгөөд эргийн дагуу 70 метрийн зоон тогтоож өгсөн байдаг бөгөөд 1975 оноос далайн эрэг, эргийн шугамаас ойр 100 метрийн зайнд шинэ байшин, барилга барихыг хориглосон зохицуулалт үйлчилж эхэлсэн.

**Исланд**

Скандинавын бусад орнуудын нэгэн адил Исландад байгальд зорчих, явган аялах эрхийг хуулиар баталгаажуулж өгсөн байдаг. Төрийн өмчийн газар, тухайлбал хамгаалалтын бүс, ойн сан бүхий газар нь хүн бүрт нээлттэй байдаг боловч зэрлэг амьтдын үржлийн үед, шинээр үүсч байгаа ой, ургамлын үр хаях зэрэг тодорхой хугацаанд байгальд зорчих, явган аялах эрхийг хязгаарласан зохицуулалт үйлчилдэг.

Явган аялагчид хамгаалалтын бүсэд тогтоосон дүрэм, журмыг дагаж мөрдөх үүрэгтэй. Байгалийн унаган төрхийг хамгаалах зорилгоор тусгайлан зам гаргасан бол уг замаас өөр газраар явах, шинэ зам гаргахыг хориглодог. Явган аялагчид нуур, цөөрмөөс загас барихад зөвшөөрөл авах бөгөөд нийтийн эзэмшлийн талбайд ургасан жимс, мөөг, далайн ургамал түүж хэрэглэхийг зөвшөөрдөг.